**Overordnede principper for Holstebro Kommunes samarbejde med frivillige**

* Holstebro Kommune finder frivilligt arbejde værdifuldt og opfordrer til samarbejde med det omgivende samfund
* Der skal være respekt omkring ”de frivillige”. En respekt, der bygger på, at deres indsats er båret af et personligt engagement og motivation omkring det at gøre en meningsfuld social- og samfundsmæssig indsats
* Det skal være attraktivt at være ”frivillig” i Holstebro Kommune og de frivillige skal anerkendes for deres indsats. De frivilliges indsats er ulønnet, men direkte omkostninger kan aflønnes - eks. kørselsudgifter. Dette skal dog aftales, når man indgår aftale om samarbejde med den/de frivillige
* Opgaven er omdrejningspunktet for samarbejdet – Borgeren, (og/eller pårørende) lederen har retten til at sige fra og til i forhold til de frivilliges indsats/tilbud
* De frivillige respekterer de ansattes faglige kompetencer og arbejdsområder. Ansatte løser de opgaver, der er nedfældet i lovgivningen og andre offentlige retningslinjer omkring ansattes arbejde ved Holstebro Kommune
* Samarbejdet og spillereglerne skal tage udgangspunkt i opgaven (udgangspunkt i det, som vi skal samarbejde om). Den eller de konkrete opgaver danner dermed udgangspunkt for de konkrete aftaler, der skal laves om samarbejdet, herunder organiseringen (hvor, hvornår osv.), forsikringsforhold, tavshedspligt, etik, afbrydelse af samarbejde mv. Der udarbejdes et forslag til en skabelon, som kan anvendes, når der indgås aftale med den/de frivillige. Det vurderes i hvert enkelt tilfælde, om der skal være en mundtlig eller skriftlig aftale med den/de frivillige – alt efter, hvad der giver mening.
* De frivillige er, hvor det er muligt organiseret af de frivillige selv – og der indgås aftaler omkring samarbejdet, så det ikke er den enkelte frivillige eller den enkelte ansatte, der skal lave principperne for samarbejdet. Principperne aftales mellem ledelse, medarbejder-repræsentanter og de frivillige på stedet, eventuelt understøttet af en frivillig organisation
* Samarbejdet i hverdagen sker i et samspil mellem borgeren, den frivillige og den ansatte ud fra de aftalte principper

Godkendt i Hoved MED den 12. december 2012